## אויב ומלחמה בירמיהו פרקים א- ו

**סיכום שיעור שהועבר בישיבת מרכז הרב** (**כנראה מאת הרב ישעיהו הדרי)**

 (הסיכום נכתב ע"י הרב אורי דסברג, ונערך ע"י בראון דסברג)

## אויב ומלחמה בירמיהו פרקים א–ו

### האויב

חשיבות מיוחדת נותן הנביא למקום ולכיוון ממנו יבוא האויב לצור ולהילחם בעם. הנביא מדגיש שהאויב יבוא ממרחק – "הִנְנִי מֵבִיא עֲלֵיכֶם גּוֹי מִמֶּרְחָק" (ה,טו), "נֹצְרִים בָּאִים מֵאֶרֶץ הַמֶּרְחָק" (ד,טז). משנה חשיבות נותן הנביא לכיוון ממנו יבוא האויב. כבר בהקדשה מובא "וַיֹּאמֶר ה' אֵלָי מִצָּפוֹן תִּפָּתַח הָרָעָה ... כִּי הִנְנִי קֹרֵא לְכָל מִשְׁפְּחוֹת מַמְלְכוֹת צָפוֹנָה" (א,יד-טו) בהמשך חוזרת ההדגשה מספר פעמים – "כִּי רָעָה אָנֹכִי מֵבִיא מִצָּפוֹן" (ד,ו) "כִּי רָעָה נִשְׁקְפָה מִצָּפוֹן" (ו,א) "הִנֵּה עַם בָּא מֵאֶרֶץ צָפוֹן וְגוֹי גָּדוֹל יֵעוֹר מִיַּרְכְּתֵי אָרֶץ" (ו,כב)

בפשטות שטחית נראה ששני אלמנטים אלו, המרחק והצפוניות, נועדו להדגשת האיום, וליתר הפחדה. "הִנְנִי מֵבִיא עֲלֵיכֶם גּוֹי מִמֶּרְחָק" (ה,טו) מרבה את הפחד מפני הבלתי ידוע, הרחוק. לעניין הצפוניות נראה שיש לבאר את הדבר על פי השוואת פסוק ד,ו לפסוק ו,א.

ד,ו "שְׂאוּ נֵס צִיּוֹנָה הָעִיזוּ אַל תַּעֲמֹדוּ כִּי רָעָה אָנֹכִי מֵבִיא מִצָּפוֹן וְשֶׁבֶר גָּדוֹל".

ו,א "הָעִזוּ בְּנֵי בִנְיָמִן מִקֶּרֶב יְרוּשָׁלַם וּבִתְקוֹעַ תִּקְעוּ שׁוֹפָר וְעַל בֵּית הַכֶּרֶם שְׂאוּ מַשְׂאֵת כִּי רָעָה נִשְׁקְפָה מִצָּפוֹן וְשֶׁבֶר גָּדוֹל".

נראה שהפסוק השני קודם לפסוק הראשון מבחינה כרונולוגית: בפסוק הראשון הרעה כבר באה ואילו בפסוק השני היא עדיין נשקפת בלבד. והדברים מובנים: בשלב הראשון (פרק ו) קורא הנביא לבני בנימין לעזוב את ירושלים כדי להגן על עריהם הנמצאות צפונית לירושלים – האויב יבוא מצפון. בשלב השני (פרק ד), כשהאויב כבר קרב ובא, הוא קורא לשאת נס ציונה, להיכנס לירושלים המבוצרת. המסקנה שנסיק מכאן היא שבאזני אנשי ירושלים, אשר לשם נקבצו ובאו מכל הערים שבסביבה, היה פחד דווקא מפני אויב שיבוא מהצפון, שיעבור בדרכו את ערי בנימין, וישית ארצו לשמה. האיום אפוא מפני האויב הבא מן הצפון הוא גדול יותר.

אך נראה להעמיק בזה יותר: בגמרא במסכת בבא בתרא (דף כה) ישנן מימרות רבות לגבי הצפון. ביחזקאל פרק א' מדובר אודות המרכבה הבאה מהצפון. המלה "צפון" לכשעצמה גזורה מן המלים "צָפוּן", "צָפוּי". בפרקים הראשונים בספר ירמיהו מדובר פעמים רבות על הצִפִּיָה והצְפִיָה לאויב הבא מן הצפון (ועוד נעמוד על כך בהמשך כשנדבר על ההתגוננות מפני האויב). ביאת אויב מן הצפון אינה מבשרת רק כוון גיאוגרפי, היא מבשרת יותר מזאת, היא מבשרת את הצפִיה אליו. אולי אומר הדבר שאף על פי שהאויב רחוק מרחק גיאוגרפי על כל פנים הוא צָפוּן בתוך העם, שהרי החטא עצמו מהוה עונש[[1]](#footnote-1). "וְאֶת הַצְּפוֹנִי אַרְחִיק מֵעֲלֵיכֶם" (יואל ב,כ). (ביתר הרחבה נידון הדבר ע"י הרב ישעיהו הדרי על הנושא מרכבה מצפון).

תכונות האויב: תיאור תכונות, במיוחד כשמדובר בצבור גדול (שמחמת קשת הגוונים הרחבה של מרכיביו קשה להגדירו בדיוק נמרץ) נקל לעשותו בעזרת מטאפורות ודימויים. וכך הדבר גם כאן לגבי האויב המתואר בפרקנו. במיוחד מדמה הנביא את האויב לאריה: "עָלָיו יִשְׁאֲגוּ כְפִרִים נָתְנוּ קוֹלָם" (ב,טו) "עָלָה אַרְיֵה מִסֻּבְּכוֹ" (ד,ז), בפרק ה' פסוק ו' מוצאים אנו שורה של דימויים לחיות "עַל כֵּן הִכָּם אַרְיֵה מִיַּעַר זְאֵב עֲרָבוֹת יְשָׁדְדֵם נָמֵר שֹׁקֵד עַל עָרֵיהֶם כָּל הַיּוֹצֵא מֵהֵנָּה יִטָּרֵף".

מלבד זאת נוספים תארים המתארים את הכח העומד לרשות האויב: "הִנֵּה כַּעֲנָנִים יַעֲלֶה וְכַסּוּפָה מַרְכְּבוֹתָיו קַלּוּ מִנְּשָׁרִים סוּסָיו" (ד,יג). ארוך הוא התיאור בפרק ה,טו-טז: " הִנְנִי מֵבִיא עֲלֵיכֶם גּוֹי מִמֶּרְחָק בֵּית יִשְׂרָאֵל נְאֻם ה' גּוֹי אֵיתָן הוּא גּוֹי מֵעוֹלָם הוּא גּוֹי לֹא תֵדַע לְשֹׁנוֹ וְלֹא תִשְׁמַע מַה יְדַבֵּר אַשְׁפָּתוֹ כְּקֶבֶר פָּתוּחַ כֻּלָּם גִּבּוֹרִים". ושוב חוזר הנביא על התיאור בפרק ו,כג "קֶשֶׁת וְכִידוֹן יַחֲזִיקוּ אַכְזָרִי הוּא וְלֹא יְרַחֵמוּ קוֹלָם כַּיָּם יֶהֱמֶה וְעַל סוּסִים יִרְכָּבוּ עָרוּךְ כְּאִישׁ לַמִּלְחָמָה עָלַיִךְ בַּת צִיּוֹן".

עובדה נוספת לומדים אנו מפרק ב,טז "גַּם בְּנֵי נֹף וְתַחְפַּנְחֵס יִרְעוּךְ קָדְקֹד". שומעים אנו פה על אויבים נוספים מלבד האויב מצפון. מציאות זו של הצטרפות עמים זרים לאויב העיקרי מוכרת לנו היטב ממלחמות החשמונאים. היא מופיעה גם כאן.

מטרת האויב: כבר ראינו לעיל שהאויב בא מצפון ויעבור דרך ערי בנימין, ובני בנימין נקראים לצאת מירושלים להגן על עריהם (ו,א). מכאן נמצאנו למדים שמטרתו של האויב אינה רק ירושלים אלו גם ערי בנימין. מפרק א פסוק טו אנו למדים שהאויב יפנה גם דרומית לירושלים, "וּבָאוּ וְנָתְנוּ אִישׁ כִּסְאוֹ פֶּתַח שַׁעֲרֵי יְרוּשָׁלַם וְעַל כָּל חוֹמֹתֶיהָ סָבִיב וְעַל כָּל עָרֵי יְהוּדָה". מסדר הפסוק למדנו גם את סדר הכבושים: קודם ירושלים ואחר כך ערי יהודה.

מלכתחילה בא האויב להחריב כללית את הארץ. "לָשׂוּם אַרְצֵךְ לְשַׁמָּה עָרַיִךְ תִּצֶּינָה מֵאֵין יוֹשֵׁב" (ד,ז) זה תיאור המטרה, וכנגדו בא תיאור הביצוע באותו לשון "וַיָּשִׁיתוּ אַרְצוֹ לְשַׁמָּה עָרָיו נִצְּתוּ מִבְּלִי ישֵׁב" (ב,טו). אין מקום לאשליות ולרחמנות, שהרי המדובר הוא באויב אכזרי (ו,כג).

אופן הלחימה: על תכנית שלימה שומעים אנו מפי האויב עצמו בפרק ו' פסוקים ד-ה: "קַדְּשׁוּ עָלֶיהָ מִלְחָמָה קוּמוּ וְנַעֲלֶה בַצָּהֳרָיִם אוֹי לָנוּ כִּי פָנָה הַיּוֹם כִּי יִנָּטוּ צִלְלֵי עָרֶב. קוּמוּ וְנַעֲלֶה בַלָּיְלָה וְנַשְׁחִיתָה אַרְמְנוֹתֶיהָ". אולם לתכנית זו קודם המצור על העיר. "כִּרְתוּ עֵצָה וְשִׁפְכוּ עַל יְרוּשָׁלַם סֹלְלָה" (ו,ו) "וּבָאוּ וְנָתְנוּ אִישׁ כִּסְאוֹ פֶּתַח שַׁעֲרֵי יְרוּשָׁלַם וְעַל כָּל חוֹמֹתֶיהָ סָבִיב וְעַל כָּל עָרֵי יְהוּדָה" (א,טו) "נֹצְרִים בָּאִים מֵאֶרֶץ הַמֶּרְחָק ... כְּשֹׁמְרֵי שָׂדַי הָיוּ עָלֶיהָ מִסָּבִיב" (ד,טז-יז) "נָמֵר שֹׁקֵד עַל עָרֵיהֶם כָּל הַיּוֹצֵא מֵהֵנָּה יִטָּרֵף" (ה,ו) "אֵלֶיהָ יָבֹאוּ רֹעִים וְעֶדְרֵיהֶם תָּקְעוּ עָלֶיהָ אֹהָלִים סָבִיב" (ו,ג). "אַל תֵּצְאוּ הַשָּׂדֶה וּבַדֶּרֶךְ אַל תֵּלֵכוּ כִּי חֶרֶב לְאֹיֵב מָגוֹר מִסָּבִיב" (ו,כה).

האויב משתמש גם במומנט ההפתעה: "ּפִתְאֹם יָבֹא הַשֹּׁדֵד עָלֵינוּ" (ו,כה) "כִּי שֻׁדְּדָה כָּל הָאָרֶץ פִּתְאֹם שֻׁדְּדוּ אֹהָלַי" (ד,כ).

כמו כן הוא משתמש במומנט האיום וההפחדה באמצעים שונים, אם ע"י המצור הכבד על העיר ללא נתינת אפשרות מוצא מן העיר, אם ע"י קולות ורעשים: "וַיִּתְּנוּ עַל עָרֵי יְהוּדָה קוֹלָם" (ד,טז) "עָלָיו יִשְׁאֲגוּ כְפִרִים נָתְנוּ קוֹלָם" (ב,טו).

גם אחרי הכבוש וההגליה עדיין אין האויב מסיים את תפקידו, "עוֹלֵל יְעוֹלְלוּ כַגֶּפֶן שְׁאֵרִית יִשְׂרָאֵל הָשֵׁב יָדְךָ כְּבוֹצֵר עַל סַלְסִלּוֹת" (ו,ט). על תוצאות המצור והמלחמה והפעולות שלאחריה נלמד מאוחר יותר, אך מובן שמהתוצאות נוכל גם כן לעמוד על אופן הפעולות שהביאו לידי אותן תוצאות.

### תגובת העם

על בואו של האויב מבשרים הצופים, ומרבים הם להשתמש בשופר ("אִם יִתָּקַע שׁוֹפָר בְּעִיר וְעָם לֹא יֶחֱרָדוּ"- עמוס ג,ו). על כך לומדים אנו מהפסוקים הבאים: הנביא קורא לעם להקשיב לקולו של אותו שופר אפילו לפני שהוא נשמע בפועל: "וַהֲקִמֹתִי עֲלֵיכֶם צֹפִים הַקְשִׁיבוּ לְקוֹל שׁוֹפָר וַיֹּאמְרוּ לֹא נַקְשִׁיב" (ו,טז). אך כשקול השופר נשמע בפועל אז כבר יש צורך להגיב, "הָעִזוּ בְּנֵי בִנְיָמִן מִקֶּרֶב יְרוּשָׁלַם וּבִתְקוֹעַ תִּקְעוּ שׁוֹפָר וְעַל בֵּית הַכֶּרֶם שְׂאוּ מַשְׂאֵת כִּי רָעָה נִשְׁקְפָה מִצָּפוֹן וְשֶׁבֶר גָּדוֹל" (ו,א) שלב מאוחר יותר (כפי שכתבנו לעיל) הוא הפסוקים "הַגִּידוּ בִיהוּדָה וּבִירוּשָׁלַם הַשְׁמִיעוּ וְאִמְרוּ תִּקְעוּ שׁוֹפָר בָּאָרֶץ קִרְאוּ מַלְאוּ וְאִמְרוּ הֵאָסְפוּ וְנָבוֹאָה אֶל עָרֵי הַמִּבְצָר. שְׂאוּ נֵס צִיּוֹנָה הָעִיזוּ אַל תַּעֲמֹדוּ וכו'" (ד,ה-ו).

התגובה היא איפוא מנוסה והסתגרות בערי המבצר. תגובה הנובעת מפחד. הפחד מתעורר לא רק מפני האויב עצמו, אלא כבר מפני השמועות עליו, "שָׁמַעְנוּ אֶת שָׁמְעוֹ רָפוּ יָדֵינוּ צָרָה הֶחֱזִיקַתְנוּ חִיל כַּיּוֹלֵדָה" (ו,כד), ויותר מאוחר מתעורר הפחד מפני השופר המבשר על בואו של אויב, "מֵעַי מֵעַי אוֹחִילָה קִירוֹת לִבִּי הֹמֶה לִּי לִבִּי לֹא אַחֲרִישׁ כִּי קוֹל שׁוֹפָר שָׁמַעַתְּ נַפְשִׁי תְּרוּעַת מִלְחָמָה" (ד,יט) אפשר לראות בפסוק זה את פחדו של הנביא, החוזה את השואה שתבוא בעקבות קול השופר, ולא את פחדו של העם. אולם כמדומה שהנביא רוצה להדביק את העם בפחדו כדי לעוררם לתשובה, ועל כן בצדק אפשר למנות פסוק זה בין הפסוקים המתארים את תגלית העם על בואו של האויב.

בעקבות הפחד קיימת הקריאה "אַל תֵּצְאוּ הַשָּׂדֶה וּבַדֶּרֶךְ אַל תֵּלֵכוּ כִּי חֶרֶב לְאֹיֵב מָגוֹר מִסָּבִיב" (ו,כה). בואו של האויב אינו מביא רק לפחד מפני התוצאות האפשריות, הוא כבר גורם לאבל ולמספד קודם זמנו – אבל על תוצאות שעדיין אינן נראות בפועל – "בַּת עַמִּי חִגְרִי שָׂק וְהִתְפַּלְּשִׁי בָאֵפֶר אֵבֶל יָחִיד עֲשִׂי לָךְ מִסְפַּד תַּמְרוּרִים כִּי פִתְאֹם יָבֹא הַשֹּׁדֵד עָלֵינו" (ו,כו) ואין לך תאור מאלף יותר על הפחד מאשר התאור "מִקּוֹל פָּרָשׁ וְרֹמֵה קֶשֶׁת בֹּרַחַת כָּל הָעִיר בָּאוּ בֶּעָבִים וּבַכֵּפִים עָלוּ כָּל הָעִיר עֲזוּבָה וְאֵין יוֹשֵׁב בָּהֵן אִישׁ" (ד,כט) והכונה היא כנראה לערי בנימין ויהודה שנעזבו מיושביהם שברחו לירושלים. כמה תואם תיאור זה את שארע במציאות "וַתִּבָּקַע הָעִיר וְכָל אַנְשֵׁי הַמִּלְחָמָה יִבְרְחוּ" (נב,ז).

### תוצאות המלחמה

כבר ראינו שהנביא פוסח על תיאור המלחמה עצמה. למעשה מתקבל הרושם שמלחמה לא הייתה: בא אויב נורא ואיום, הפחד מפניו הוא גדול, האויב מטיל מצור – ובעקבות זה באות התוצאות "וַיָּשִׁיתוּ אַרְצוֹ לְשַׁמָּה עָרָיו נִצְּתוּ מִבְּלִי ישֵׁב" (ב,טו). יש בזה הוצאה לפועל בדיוק נמרץ של תוכניות האויב "לָשׂוּם אַרְצֵךְ לְשַׁמָּה עָרַיִךְ תִּצֶּינָה מֵאֵין יוֹשֵׁב" (ד,ז), וכשם שביאתו של האויב הייתה פתאומית (ו,כו) כך התוצאות הן פתאומיות "שֶׁבֶר עַל שֶׁבֶר נִקְרָא כִּי שֻׁדְּדָה כָּל הָאָרֶץ פִּתְאֹם שֻׁדְּדוּ אֹהָלַי רֶגַע יְרִיעֹתָי" (ד,כ). יש בחינת תכף לביאה - חורבן.

והחורבן הוא גדול: "רָאִיתִי אֶת הָאָרֶץ וְהִנֵּה תֹהוּ וָבֹהוּ וְאֶל הַשָּׁמַיִם וְאֵין אוֹרָם: רָאִיתִי הֶהָרִים וְהִנֵּה רֹעֲשִׁים וְכָל הַגְּבָעוֹת הִתְקַלְקָלוּ: רָאִיתִי וְהִנֵּה אֵין הָאָדָם וְכָל עוֹף הַשָּׁמַיִם נָדָדוּ: רָאִיתִי וְהִנֵּה הַכַּרְמֶל הַמִּדְבָּר וְכָל עָרָיו נִתְּצוּ מִפְּנֵי ה' מִפְּנֵי חֲרוֹן אַפּוֹ" (ד,כג-כו) החוש היחיד שפועל הוא הראיה, אין חיים, אין תנועה, אין קול. בעוד שבעת ביאתו של האויב קראנו על תנועה מהירה "הִנֵּה כַּעֲנָנִים יַעֲלֶה וְכַסּוּפָה מַרְכְּבוֹתָיו קַלּוּ מִנְּשָׁרִים סוּסָיו" (ד,יג) חוש השמיעה פועל במלוא אונו "הַזְכִּירוּ לַגּוֹיִם הִנֵּה הַשְׁמִיעוּ עַל יְרוּשָׁלַם נֹצְרִים בָּאִים מֵאֶרֶץ הַמֶּרְחָק וַיִּתְּנוּ עַל עָרֵי יְהוּדָה קוֹלָם" (ד,טז).

תיאור החורבן מפרט את השואה "וְאָכַל קְצִירְךָ וְלַחְמֶךָ יֹאכְלוּ בָּנֶיךָ וּבְנוֹתֶיךָ יֹאכַל צֹאנְךָ וּבְקָרֶךָ יֹאכַל גַּפְנְךָ וּתְאֵנָתֶךָ יְרשֵׁשׁ עָרֵי מִבְצָרֶיךָ אֲשֶׁר אַתָּה בּוֹטֵחַ בָּהֵנָּה בֶּחָרֶב" (ה,יז) אולם הנביא פותח פתח, השואה אינה מוחלטת "וְגַם בַּיָּמִים הָהֵמָּה נְאֻם ה' לֹא אֶעֱשֶׂה אִתְּכֶם כָּלָה" (ה,יח).

### סיכום[[2]](#footnote-2)

את החטיבה הראשונה בפרקי ירמיהו (א–ו) ניתן לחלק לשלושה חלקים, בהם הראשון הוא הפרק הראשון המהווה את הקדשת הנביא, וכרגיל בתור שכזה הוא כולל בקווים מאד מאד כוללניים את ייעודו של הנביא.[[3]](#footnote-3)

1. לפרשנות זו הקושרת בין הצפון לצְפִיַה, לצִיפִּיַה ולצָפוּן בנפש האדם, יש השלכה חשובה גם בהקשר החיובי. הגמרא (שבת דף לא.) אומרת שאחת משלוש השאלות ששואלים אדם בדינו היא "צפית לישועה?". לפי הנאמר כאן, שאלה זו מעידה על מה שצָפוּן בנפש האדם, ולא על צִיפִּיַה פסיבית. [ב.ד] [↑](#footnote-ref-1)
2. כפי שאנו רואים כאן, הסיכום נקטע בתחילתו, ולכן מסתבר שאין בפנינו את מלוא הסיכומי השיעורים בספר ירמיהו. איננו יודעים מהן המסקנות הנובעות מהתיאור המפורט אודות האויב והמלחמה, אך ננסה לשער מספר מסקנות בהערה הבאה, בתקווה שחונן הדעת יכווננו לדעת גדולים. [ב.ד] [↑](#footnote-ref-2)
3. מעניין שבכל פרקים א-ו, שמדברים על האויב המתקרב, ירמיהו לא מזכיר אפילו פעם אחת את הביטוי "בבלים", "כשדים" או "נבוכדראצר" (ביטויים שיחזרו פעמים רבות בספר ירמיהו). כך גם בכל סיכומי ספר ירמיהו שבידינו לא מופיעים מילים אלו אפילו פעם אחת.

בשל כך, ייתכן שיש כאן ניסיון לשרטט קווים לדמותו של אב-טיפוס של אויב. זה יכול להיות אויב חיצוני לעם ישראל, זה יכול להיות אויב אישי של האדם, ויכול להיות אויב רוחני, כמו במלחמת היצר או במלחמת הדעות, אויב שבא מהצפון הרחוק, או מן הצפון בתוכנו.

אפשר להצביע כאן על מספר נקודות חשובות במלחמות אלו:

	1. גם כאשר מחכים ומצפים לאויב, הוא יכול להגיע במפתיע.
	2. הרעש שעושה האויב, והתהודה שאנו נותנים לרעש זה, מבהילים עוד יותר מהאויב עצמו.
	3. האויב זורה בנו פחד וייאוש.
	4. האויב גורם לנו לצאת מהמרחבים הפתוחים, ולהסתגר בתוך מה שנראה בעיננו כערים בצורות.
	5. כאשר אנו מתנהגים בדרך זו, אנו מפסידים במערכה עוד לפני שהיא התחילה.
	6. גם שבר וחורבן כאלה אינם סופיים. ניתן לצמוח שוב מהתחלה.לא נאמר כאן כיצד ראוי להתמודד מול האויב הצפוני, שכן התמודדות חיובית שכזו לא מופיעה בספר ירמיהו. אולם בספרים אחרים ראינו התמודדויות חיובית עם אויבים צפוניים: סבלנות וערמה אצל ישעיהו וחזקיה, סיוע מבחוץ אצל אסא, יציאה אל המרחבים הפתוחים אצל החשמונאים, ומעל כל אלה, את כל האירועים ההיסטוריים הללו ליוו הרבה תפילה ואמונה בה'. [ב.ד] [↑](#footnote-ref-3)